Akteur Paul Eilers se dood 'n groot verlies | Oudtshoorn Courant
Akteur Paul Eilers se dood 'n groot verlies
"Die afgelope 48 uur was die swaarste in ons lewens. Paul was die anker van Huis Eilers, ons liefling en beste maat."
Journalist Hannes Visser, Oudtshoorn Courant | Wednesday, 03 July 2019, 09:15
Paul Eilers, die poppemeester, saam met Dopman, Klaasneus en Spoff. Foto: Marina Eilers
NASIONALE NUUS - Al was hy vir dekades volksbesit, was Paul Eilers (74) 'n uiters private mens wat glad nie van groot geleenthede en gedoentes gehou het nie, en begrafnisse het hom nie aangestaan nie.
Daarom, sê sy vrou Marina, gaan daar nie 'n diens wees nie en gaan net die gesin en naaste familie van hom afskeid neem.
"Die afgelope 48 uur was die swaarste in ons lewens. Paul was die anker van Huis Eilers, ons liefling en beste maat," het sy Maandagoggend gesê.
Hulle was 26 jaar getroud en woon sedert 1995 in Oudtshoorn. Hulle seun, Paul (25), is 'n student aan Rhodes-universiteit op Grahamstad waar hy sy LLM-graad doen.
Eilers het Vrydagaand omstreeks 19:00 in sy gunsteling stoel gesit toe hy inmekaargesak het. Volgens Eilers se geneesheer was die oorsaak van sy dood waarskynlik 'n pulmonale embolus. Hy het in 2006 'n hartomleiding ondergaan en het ook kanker gehad wat in remissie was.
Leon van Nierop en Margot Luyt was van die eerste eertydse kollegas van Eilers, wat op sosiale media hulle skok uitgespreek het en hulde aan die veelsydige man gebring het.
Sedertdien het dosyne bekendes op sy dood gereageer en staaltjies oor Eilers vertel wat hulle onthou van tye wat hulle paaie gekuis het. Onder hulle is Regardt van den Bergh, Marius Weyers, Laurika Rauch en Sallas de Jager.
Paul Eilers en sy vrou Marina tydens 'n kultuurgeleentheid op 20 April 2018 waar hy gevra is om kortverhale van Chris Barnard voor te lees. Foto: Hannes Visser
Alhoewel Eilers waarskynlik die beste onthou word vir sy rolle in Vyfster, die ongeskikte nuusredakteur in Sonkring en meer onlangs as At in Dominee Tienie, het hy honderde ure agter die radiomikrofoon deurgebring en ook agter die kameras as regisseur in films soos Roepman en Verraaiers.
Behalwe vir hierdie uiteenlopende rolle in die vermaaklikheidsbedryf was Paul Eilers ook 'n bedrewe poppemeester.
Vir Marina was een van die wonderlikste aspekte van hulle lewe om die afgelope aantal jare saam-saam poppeteater oor die Suid-Kaap heen aan te bied om kinders bewaringsbewus te maak.
"Vir my was dit 'n groot voorreg om by hom as gesoute poppemeester te kon leer. Ons het baie saam gelag en ek glo hy het ook so talle jong kinders se lewens verryk."
Op Oudtshoorn het Eilers gereeld ingestem om aan plaaslike aanbiedinge deel te neem. By boekbekendstellings, kultuuraande en voorlesings het hy gereeld sy deel gedoen, kwinkslae kwytgeraak en boekwoorde met sy bekende stem laat lewe. Dit is inderdaad so dat 'n reus nie meer met ons is nie en dat hy mense oor 'n wye spektrum geraak het.
Read more about: paul eilers akteur oudtshoorn
Posted on: 09:15 Wed, 03 July 2019